
**Pavol Országh Hviezdoslav – Krvavé sonety (výber)**



*Hviezdoslavov rukopis*

\*  
  
Kto zapríčinil tento úpadok,  
zosurovenie, zdivočenie mravov?  
Čo ľudstvo zviedlo, s ducha veličavou1[[1]](#footnote-1)4  
vbŕsť do bahna? Ký upír to a mlok,  
  
z pŕs sajúci mu i dnes žitia mok,  
krvožíznivec s večnou záhou žhavou?  
Ech, sebectvo! to! — a niet nad ohavou  
tou zvíťaziť, vojsk, rekov po dnešok.  
  
Hej, ono krivdí, hnetie, zdiera, týra  
svevoľne, kde len stihne, slabšieho;  
hoc zem je pre všetkých dosť širo-šíra,  
chce, aby strela sa len pre neho;  
ba končiny si svojí všehomíra,  
kams’ v prázdeň vytískajúc iného —

\*  
  
To oná panovačnosť nadutá,   
čo pancier odela a číha v zbroji;  
čo na obzore ako mračno stojí,  
žlč v okáľoch a hrozbu pohnutia;  
  
nad zemou visí ako pokuta,  
opätok drzý držiac na pokoji;  
tá, dušiaca sa spupne, že sa bojí  
len Boha!… Ale zato nehúta,  
  
nerozvažuje veľa vo svedomí  
o prísnom v desatoru: ,Nezabi!‘  
lež smelo blesky mece, húka hromy;  
sťa jahnence ľud ženie pochabý  
na bitúnok —; svet šatí do pohromy,  
obúva do spáleníšť pahraby…

\*  
  
I hučí válka — Ako krútňava  
sa vrtí, gúľa-váľa, rozohnaná,  
pľútvami trepe jakby leviathana1[[2]](#footnote-2)5  
a v bezdný hrtan s chvatom strháva,  
  
požiera, nenásytná, hltavá,  
tak ľudské životy, jak ľudské mania,  
vždy tlamu dokorán ni sitna brána,  
a trosky sú, čo na breh vydáva…  
  
Púšť roztiahla sa vypasenou zmijou,  
kde kvitli mestá jak kry ružové;  
vzdor, nárek, kliatba divou harmóniou  
preletá nad ňou pozdĺž, krížove…  
— Pred spravodlivou kto raz históriou,  
kto pred Bohom to všetko zodpovie!?

***Zdroje:***

*http://zlatyfond.sme.sk/; http://dikda.eu/*

1. 14*s ducha veličavou* — s majestátom ducha [↑](#footnote-ref-1)
2. 15*leviatan* — v židovskom bájosloví morská obluda [↑](#footnote-ref-2)